Številka: 007-20/2016

Datum: 1. 3. 2018

**MESTNEMU SVETU**

**MESTNE OBČINE PTUJ**

Zadeva**: Predlog Pravilnika o spremembah in dopolnitvah Pravilnika o sofinanciranju malih komunalnih čistilnih naprav na območju Mestne občine Ptuj**

Na podlagi 23. člena Statuta Mestne občine Ptuj (Uradni vestnik Mestne občine Ptuj, št. 9/07) in v skladu s 76. členom Poslovnika Mestnega sveta Mestne občine Ptuj (Uradni vestnik Mestne občine Ptuj, št. 12/07, 1/09, 2/14, 7/15 in 9/17) predlagam mestnemu svetu v obravnavo in sprejem predlog Pravilnika o spremembah in dopolnitvah Pravilnika o sofinanciranju malih komunalnih čistilnih naprav na območju Mestne občine Ptuj.

Miran SENČAR,

 župan Mestne občine Ptuj

Prilogi:

- predlog akta z obrazložitvijo,

- veljavni pravilnik.

Predlog

marec 2018

Na podlagi 21. člena Zakona o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO in [76/16](http://www.uradni-list.si/1/objava.jsp?sop=2016-01-3221) – odl. US) in 12. člena Statuta Mestne občine Ptuj (Uradni vestnik Mestne občine Ptuj, št. 9/07) je Mestni svet Mestne občine Ptuj na \_\_\_\_\_ seji, dne \_\_\_\_\_, sprejel

**PRAVILNIK**

**o spremembah in dopolnitvah Pravilnika**

**o sofinanciranju malih komunalnih čistilnih naprav na območju Mestne občine Ptuj**

1. člen

V Pravilniku o sofinanciranju malih komunalnih čistilnih naprav na območju Mestne občine Ptuj (Uradni vestnik Mestne občine Ptuj, št. 9/16) se v drugem odstavku 2. člena besedna zveza »s stalnim prebivališčem v občini« nadomesti z besedno zvezo »na območju občine«.

1. člen

(1) Določba tretjega odstavka 5. člena se spremeni in dopolni tako, da glasi:

»(3) Komisija obravnava mesečno od objave javnega razpisa vse popolne in pravočasno prispele vloge (z vsemi zahtevanimi dokazili) po vrstnem redu prispetja. Odpiranje vlog ni javno. Komisija pripravi seznam upravičencev najkasneje v roku 15 dni od obravnave vlog in pripravi predlog o dodelitvi proračunskih sredstev. Sredstva se dodeljujejo do porabe finančnih sredstev sprejetega proračuna.«.

(2) V četrtem odstavku 5. člena se beseda »se« nadomesti z besedno zvezo »pristojni oddelek občinske uprave«.

1. člen

V prvi alineji prvega odstavka 8. člena se briše besedilo »in da ima lastnik prijavljeno stalno prebivališče v občini«.

1. člen

Ta pravilnik začne veljati naslednji dan po objavi v Uradnem vestniku Mestne občine Ptuj.

Številka: 007-20/2016

Datum:

O B R A Z L O Ž I T E V:

Pravilnik o sofinanciranju malih komunalnih čistilnih naprav na območju Mestne občine Ptuj (v nadaljevanju: pravilnik) je bil sprejet na 20. seji mestnega sveta, dne 18. 7. 2016. Za pripravo sprememb pravilnika smo se odločili zaradi predloga širitve kroga upravičencev za sofinanciranje stroškov nakupa in vgradnje malih komunalnih čistilnih naprav velikosti do 50 PE za čiščenje komunalne odpadne vode na območju Mestne občine Ptuj. S spremembami pravilnika, bodo tako upravičene do dodelitve proračunskih sredstev fizične osebe, ki so lastniki stanovanjskih objektov na območju Mestne občine Ptuj (v nadaljevanju: občina), pri čemer pa lastniki stanovanjskih objektov na območju občine več ne bodo rabili imeti prijavljenega stalnega prebivališča v občini. S spremembo pravilnika bodo tako upravičeni do dodelitve proračunskih sredstev tudi lastniki novogradenj, ki še nimajo urejenega stalnega prebivališča v občini, s čimer se bo dodatno spodbujalo investicije v novogradnje stanovanjskih objektov in priseljevanje, prav tako pa bodo upravičeni tujci, ki so lastniki stanovanjskih objektov in prebivajo v občini v skladu z Zakonom o tujcih. Namen in cilj dodeljevanja sredstev je spodbujanje k varstvu okolja z zmanjševanjem onesnaževanja s komunalnimi odpadnimi vodami. Lastniki stanovanjskih objektov bodo tako lahko na območjih, ki ne izpolnjujejo pogojev za izgradnjo javnega kanalizacijskega omrežja, ustrezno uredili problem odvajanja in čiščenja odpadnih voda in s tem zmanjšali vpliv teh objektov na okolje ne glede na to, ali imajo prijavljeno stalno prebivališče v občini.

Prav tako se bo s spremembami in dopolnitvami pravilnika natančneje določilo, da komisija vloge upravičencev obravnava mesečno, saj je s tem postopek obravnave popolnih in pravočasno prispelih vlog in dodeljevanja sredstev upravičencem hitrejši ter učinkovitejši. Sredstva se tako dodeljujejo upravičencem glede na vložitev vloge in mesečno obravnavo komisije do porabe finančnih sredstev sprejetega proračuna.

K 1. členu

Predlagamo, da se v drugem odstavku 2. člena besedna zveza »s stalnim prebivališčem v občini« nadomesti z besedno zvezo »na območju občine«. Na javnem razpisu za sofinanciranje malih komunalnih čistilnih naprav na območju Mestne občine Ptuj bodo tako lahko kot upravičenci sodelovali lastniki stanovanjskih objektov na območju občine ne glede na to, ali imajo prijavljeno stalno prebivališče v občini.

K 2. členu

Predlagamo, da se določba tretjega odstavka 5. člena spremeni in dopolni tako, da glasi:

»Komisija obravnava mesečno od objave javnega razpisa vse popolne in pravočasno prispele vloge (z vsemi zahtevanimi dokazili) po vrstnem redu prispetja. Odpiranje vlog ni javno. Komisija pripravi seznam upravičencev najkasneje v roku 15 dni od obravnave vlog in pripravi predlog o dodelitvi proračunskih sredstev. Sredstva se dodeljujejo do porabe finančnih sredstev sprejetega proračuna.«. S predlagano spremembo določbe tretjega odstavka 5. člena, se bo natančneje in ustreznejše določila obravnava vlog komisije, ki se obravnavajo mesečno po vrstnem redu prispetja, saj gre za dalj časa trajajoč letni razpis. S tem je postopek obravnave popolnih in pravočasno prispelih vlog in dodeljevanja sredstev upravičencem hitrejši ter učinkovitejši.

Predlagamo še, da se v četrtem odstavku 5. člena beseda »se« nadomesti z besedno zvezo »pristojni oddelek občinske uprave«. S tem se natančneje določa pristojni organ, ki na podlagi predloga komisije izda sklep.

K 3. členu

Predlagamo, da se v prvi alineji prvega odstavka 8. člena briše besedna zveza »in da ima lastnik prijavljeno stalno prebivališče v občini«. Sprememba predstavlja uskladitev s predlagano spremembo v 1. členu.

**Ocena finančnih posledic**

S Pravilnikom o spremembah in dopolnitvah Pravilnika o sofinanciranju malih komunalnih čistilnih naprav na območju Mestne občine Ptuj ne bodo nastale dodatne finančne posledice. Sredstva se letno zagotavljajo v skladu z veljavnim proračunom na proračunski postavki 64531 Sofinanciranje malih čistilnih naprav.

Na podlagi navedenega predlagam Mestnemu svetu Mestne občine Ptuj, da po obravnavi sprejme predlog Pravilnika o spremembah in dopolnitvah Pravilnika o sofinanciranju malih komunalnih čistilnih naprav na območju Mestne občine Ptuj.

Pripravil:

Tine Janežič

 Miran SENČAR,

 župan Mestne občine Ptuj